KIRJALLINEN KYSYMYS E-1053/02 esittäjä(t): Laura González Álvarez (GUE/NGL) komissiolle. Melu- ja hajuhaitat Logrezanassa (Carreñossa, Asturiasin maakunnassa Espanjassa).



Virallinen lehti nro 277 E , 14/11/2002 s. 0139 - 0140



KIRJALLINEN KYSYMYS E-1053/02 esittäjä(t): Laura González Álvarez (GUE/NGL) komissiolle (17. huhtikuuta 2002) Aihe: Melu- ja hajuhaitat Logrezanassa (Carreñossa, Asturiasin maakunnassa Espanjassa) Carreñon kunnassa Asturiasin maakunnassa sijaitsevan Logrezanan asukkaat ovat vuodesta 1989 saakka valittaneet melu- ja hajuhaittoja, jotka aiheutuvat noin kolmensadan metrin päähän asutuksista sijoitetuista jätteenkäsittelylaitoksista. Näistä laitoksista aiheutuu ympäristön pilaantumisen ehkäisemisen ja vähentämisen yhtenäistämiseksi annetun direktiivin 96/61/ETY(1) liitteessä I määritelty kohonnut ympäristön pilaantumisen vaara. Asiantuntijoiden mukaan jätteen käsittelyyn käytettävien laitteiden tuottama ääni ylittää sallitun melutason. Paikallisen ympäristöalan valvontaelimen (Consejería de Medio Ambiente del Principado de Asturias) antamista määräyksistä huolimatta jätteenkäsittelystä aiheutuvien haju- ja meluhaittojen ehkäisemiseksi ei ole ryhdytty tarvittaviin toimenpiteisiin. Mikäli haju- ja meluhaittoja ei saada kuriin, toiminta loukkaa kansalaisten oikeuksia, vaarantaa kansalaisten terveyden ja estää heitä nauttimasta puhtaasta ympäristöstä. Voiko komissio tutkia, voidaanko kyseisessä tapauksessa soveltaa seuraavia direktiivejä: - 91/156/ETY(2) jätteistä annetun direktiivin 75/442/ETY(3) muuttamisesta, jonka mukaan jäsenvaltioiden on toteutettava tarvittavat toimenpiteet sen varmistamiseksi, että jätteet hyödynnetään tai niistä huolehditaan vaarantamatta ihmisten terveyttä ja käyttämättä menettelyjä tai menetelmiä, joista voi aiheutua vahinkoa ympäristölle; - 96/61/EY, joka on annettu ympäristön pilaantumisen ehkäisemisen ja valvonnan yhtenäistämiseksi; - 2000/14/EY(4), joka on annettu ulkona käytettävien laitteiden melupäästöjä ympäristöön koskevan jäsenvaltioiden lainsäädännön lähentämisestä? Mihin toimenpiteisiin komissio aikoo ryhtyä toimivaltaisen viranomaisen suhteen sen takaamiseksi, että yhteisön lainsäädäntöä noudatetaan ja erityisesti yllämainittuja direktiivejä sovelletaan oikein? (1) EYVL L 257, 10.10.1996, s. 26. (2) EYVL L 78, 26.3.1991, s. 32. (3) EYVL L 194, 25.7.1975, s. 39. (4) EYVL L 162, 3.7.2000, s. 1. Margot Wallströmin komission puolesta antama vastaus (13. kesäkuuta 2002) Komissio ei ole tietoinen parlamentin jäsenen esittämistä seikoista. Komissio on lähettänyt Espanjan viranomaisille kirjeen, jossa se pyytää niitä esittämään huomionsa parlamentin jäsenen esille tuomista seikoista sekä tapauksessa mahdollisesti sovellettavan yhteisön ympäristölainsäädännön noudattamisesta. Parlamentin jäsenen toimittamien tietojen perusteella ei voida arvioida tarkasti, sovelletaanko asianomaiseen laitokseen ympäristön pilaantumisen ehkäisemisen ja vähentämisen yhtenäistämiseksi 24. syyskuuta 1996 annettua direktiiviä 96/61/EY. Joka tapauksessa on pantava merkille, että kyseisen direktiivin 5 artiklassa säädetään siirtymäjärjestelmästä olemassa oleville laitoksille (eli laitoksille, jotka on otettu käyttöön ennen direktiivin täytäntöönpanon määräpäivää 30. lokakuuta 1999). Toisaalta on mainittava, että Euroopan yhteisöjen tuomioistuin antoi komission EY:n perustamissopimuksen 226 artiklan nojalla käynnistämän rikkomusmenettelyn jälkeen 7. maaliskuuta 2002 tuomion(1), jossa se totesi, että Espanja ei ole saattanut direktiiviä 96/61/EY osaksi kansallista lainsäädäntöä. Kirjallisessa kysymyksessä mainittuun laitokseen ei ilmeisesti voida soveltaa ulkona käytettävien laitteiden melupäästöjä ympäristöön koskevan jäsenvaltioiden lainsäädännön lähentämisestä 8. toukokuuta 2000 annetun Euroopan parlamentin ja neuvoston direktiivin 2000/14/EY säännöksiä. On mainittava, että direktiivin 2000/14/EY täytäntöönpanoa koskeva määräpäivä umpeutui 3. heinäkuuta 2001. Koska komissio ei ollut saanut tietoa kansallisista täytäntöönpanotoimenpiteistä säädetyssä määräajassa, se käynnisti rikkomusmenettelyn Espanjaa vastaan. Espanjan viranomaiset toimittivat äskettäin komissiolle tiedot kansallisista täytäntöönpanotoimenpiteistä direktiivin 2000/14/EY saattamiseksi osaksi Espanjan lainsäädäntöä. Kyse on 22. helmikuuta 2002 annetusta kuninkaallisesta asetuksesta 212/2002, joka julkaistiin 1. maaliskuuta 2002 valtion virallisen lehden numerossa 52. Komissio toteuttaa joka tapauksessa perustamissopimusten valvojana tarvittavat toimenpiteet sen takaamiseksi, että yhteisön lainsäädäntöä noudatetaan tässä tapauksessa. (1) Tuomio C-29/01.